CELEX: 62008TN0121
Language: fi
Date: 2008-03-10 00:00:00
Title: Asia T-121/08: Kanne 10.3.2008 — PC-Ware Information Technologies v. komissio

9.5.2008   
            
            
               FI
            
            
               Euroopan unionin virallinen lehti
            
            
               C 116/27
            
         Kanne 10.3.2008 — PC-Ware Information Technologies v. komissio
   (Asia T-121/08)
   (2008/C 116/49)
   Oikeudenkäyntikieli: hollanti
   Asianosaiset
   
      Kantaja: PC-Ware Information Technologies BV (Amsterdam, Alankomaat) (edustaja: advocaat L. Devillé)
   
      Vastaaja: Euroopan yhteisöjen komissio
   Kantajan vaatimukset
   
               —
            
            
               kumoamiskanne otetaan tutkittavaksi,
            
         
               —
            
            
               kumotaan Euroopan komission pääosaston tekemä päätös hylätä kantajan avoimessa tarjouskilpailussa DIGIT/R2/PO/2007/022-LAR 2007 tekemä tarjous, mistä kantajalle oli ilmoitettu 11.1.2008 päivätyllä kirjeellä, ja tehdä sopimus valitun tarjoajan kanssa,
            
         
               —
            
            
               todetaan, että komission lainvastainen menettely on virhe, joka saa aikaan komission vastuun,
            
         
               —
            
            
               toissijaisesti, jos hankinta on jo toteutettu silloin, kun ensimmäisen oikeusasteen tuomioistuin antaa ratkaisun tai päätöstä ei voida enää kumota, komissio velvoitetaan maksamaan vahingonkorvauksena 654 962,38 euroa korvauksena kantajalle menettelyn osalta aiheutuneesta vahingosta,
            
         
               —
            
            
               komissio velvoitetaan korvaamaan tähän kanteeseen liittyvät oikeudenkäynti- ja muut kulut siinäkin tapauksessa, että kanne hylätään.
            
         Oikeudelliset perusteet ja pääasialliset perustelut
   Kantaja on ottanut osaa avoimeen tarjousmenettelyyn DIGIT/R2/PO/2007/022 — Microsoftin tuotteiden suurasiakasjälleenmyyjät (LAR 2007) (EYVL 2007 S 183-223062), jonka osalta oli tarkoitus tehdä puitesopimus yhdestä ostokanavasta, joka kattaa Microsoftin ohjelmistotuotteiden ja lisenssien hankinnan. Kantaja riitauttaa komission päätöksen tehdä tätä koskeva sopimus toisen yrityksen kanssa.
   Kantaja esittää kanteensa tueksi ensinnäkin, että päätöksen perustelut ovat riittämättömät. Kantaja viittaa siihen, että se oli ilmoittanut tarjousta tehdessään nimenomaisesti antavansa suurimman mahdollisen alennuksen kaupan alalla noudatettavista menettelytavoista sekä kuluttajille annettavista tiedoista ja kuluttajansuojasta 14.7.1991 annetun Belgian lain 40 §:n, jossa kielletään tappiolla tapahtuva myynti, nojalla. Komissio on laiminlyönyt päätöksen riittävän perustelemisen siltä osin kuin se liittyy tämän kiellon soveltamiseen ja yhdenvertaisen periaatteen huomioonottamiseen sen osalta.
   Toiseksi kantaja katsoo, että voittaneen tarjouksen osalta rikotaan kaupan alalla noudatettavista menettelytavoista sekä kuluttajille annettavista tiedoista ja kuluttajansuojasta 14.7.1991 annetun Belgian lain 40 §:ää. Kantajan mukaan komission olisi pitänyt hylätä voittanut tarjous direktiivin 2004/18/EY (1) 55 artiklan, asetuksen N:o 2342/2002 (2) 139 artiklan 1 kohdan ja 146 artiklan 4 kohdan sekä hyvän hallinnon periaatteen nojalla.
   
      (1)  Julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta 31.3.2004 annettu Euroopan parlamentin ja neuvoston direktiivi 2004/18/EY (EYVL L 134, s. 114).
   
      (2)  Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23.12.2002 annettu komission asetus (EY, Euratom) N:o 2342/2002 (EYVL L 357, s. 1).